Spirit in the Sky

«Spirit in the Sky» (norsk oversettelse: ånden på himmelen) er en norsk-samisk popsang som ble utgitt 25. januar 2019. Sangen fremføres av gruppen KEiiNO, som består av Tom Hugo, Fred-René Buljo og Alexandra Rotan. Den vant Melodi Grand Prix 2019 og ble dermed Norges bidrag i Eurovision Song Contest i Tel Aviv i mai 2019. I Tel Aviv kom den på en sjetteplass, som var Norges beste plassering siden Margaret Bergers fjerdeplass med «I Feed You My Love» i 2013. Sangen vant telefonavstemningen og var dermed mest populær blant seerne. Juryene hadde den imidlertid nede på en 18. plass, og «Spirit in the Sky» endte til slutt på en sjetteplass sammenlagt. Sangen var den 23. mest populære singelen i Norge i 2019, og den ble nominert til en spellemannpris i kategorien «årets låt».

Om sangen

Bakgrunn 
Sangen ble til da sangeren og låtskriveren Tom Hugo Hermansen (født 1979) og ektemannen Alex Olsson ønsket å skrive en låt som tok for seg historiske kamper for likeverd – enten det dreier seg om etnisitet, kjønn eller seksuell legning. I den forbindelse tok de kontakt med den samiske rapperen og låtskriveren Fred Buljo (født 1988) som ble med på å skrive låten. De tok også kontakt med sangeren Alexandra Rotan (født 1996), og sammen skrev de «Spirit in the Sky» med hjelp fra den finske musikkprodusenten Henrik Tala og tyskeren Rüdiger Schramm. 

Låtskriverne sendte sangen inn til Melodi Grand Prix 2019, og den ble plukket ut som en av ti låter til å delta i den norske finalen. Tom Hugo Hermansen, Fred Buljo og Alexandra Rotan fremførte den sammen, som bandet KEiiNO.

Sangen inneholder tekst på nordsamisk, Čajet dan čuovgga ("Vis meg lyset"). He lå e loi la er også en del av joiksegmentet, men ikke egentlige ord.

Mottakelse 
Sangen er en poplåt med elementer av elektronika, dance og joik, og den fikk blandet mottakelse av musikkanmeldere etter utgivelsen 25. januar 2019. Aftenposten kalte den «som skapt for Eurovision», mens Dagbladet ga den terningkast 2 og omtalte den den som en «syntetisk bastard med et uforståelig kvasisamisk innslag». VGs anmelder ga den terningkast 4 og kalte teksten for noe «naturbarnsvevende tøv om å danse med feer, lytte etter ting som bæres med vinden og sjelens reise over himmelen», og la til at sangens «fornøyelige og skamløse kulturelle appropriasjon er artig. Dette kan bli moro live». NRKs anmelder ga låten terningkast 5 og kalte den en «elektronisk leken perle» og en «skikkelig episk sak som kan være akkurat så sprøtt at det sendes rett til Tel Aviv». Sangen gikk også til topps på veddemålbyråenes oddslister etter offentliggjøringen av sangene 25. januar.

Melodi Grand Prix 2019 
I Melodi Grand Prix lørdag 2. mars 2019 var låten ett av ti bidrag. Den var det tiende og siste bidraget på scenen og kvalifiserte seg til gullfinalen sammen med tre andre låter. Til slutt innfridde «Spirit in the Sky» favorittstempelet og vant konkurransen med over  stemmer – nesten  stemmer foran andreplassen Adrian Jørgensen med «The Bubble».

Eurovision Song Contest 2019 
Med seieren i Melodi Grand Prix ble «Spirit in the Sky» Norges bidrag til Eurovision Song Contest 2019 i Tel Aviv i Israel. I januar 2019 ble Norge trukket til å delta i semifinale 2 av Eurovision Song Contest. Semifinalen ble arrangert i Expo Tel Aviv i Israel torsdag 16. mai, og Norge hadde startnummer 15. I avstemningen ble «Spirit in the Sky» blant de ti beste i semifinalen, og kvalifiserte seg dermed til finalen lørdag 18. mai. I finalen hadde sangen også startnummer 15.

Etter at fagjuryene hadde stemt, lå «Spirit in the Sky» på 18. plass, men sangen vant telefonavstemningen med 291 poeng og endte sammenlagt på en sjetteplass med 331 poeng. Dette var Norges beste plassering i konkurransen på seks år, siden Margaret Berger og «I Feed You My Love».

Plagiatanklager 
Etter den norske finalen påpekte brukere i sosiale medier at vinnerlåten «Spirit in the Sky» var lik det finske bidraget «Monsters» med Saara Aalto fra Eurovision Song Contest 2018. Flere av de internasjonale juryene i den norske finalen mente det samme og ga låten trekk da de skulle bedømme låtene. VGs musikkanmelder Tor Martin Bøe mente låtene hadde «klare likhetstrekk». Musikalsk leder for Melodi Grand Prix, Stig Karlsen, var enig i at sangene hadde visse likheter, men la til at «Spirit in the Sky» er «et hav unna å være plagiat». Låtskriver Tom Hugo Hermansen avviste også plagiatanklagene og la til: «melodien i både Monsters-låten og vår er innom fire toner som utgjør en mollakkord. Rytmen og lengden på tonene er ikke lik, og disse fire tonene er å finne i mange andre låter».

Listeplasseringer 
8. mars 2019 debuterte «Spirit in the Sky» på en tredjeplass på norske VG-lista. Dette var den høyeste listeplasseringen til en norsk Melodi Grand Prix-vinner på syv år, siden Tooji og «Stay» i 2012. I uke 21, etter den internasjonale finalen rykket låten opp til førsteplass på VG-lista. Dette var første gang på åtte år at en norsk Melodi Grand Prix-vinner toppet listen, samt første gang på syv år at et bidrag til Eurovision Song Contest toppet listen. I dagene etter finalen nådde sangen også nummer ti på den internasjonale iTunes-listen.

Sertifiseringer 
I august 2019 ble «Spirit in the Sky» sertifisert med platinatrofé i Norge. Sangen var den 23. mest populære singelen i Norge i 2019, og den sjette mest populære norske singelen.

Nominasjoner og priser 
7. februar 2020 ble det kunngjort at «Spirit in the Sky» var nominert til en spellemannpris i kategorien «årets låt». Utdelingen finner sted 28. mars 2020.

Referanser

Eksterne lenker 
 

 

Sanger fra 2019
Musikk i 2019
Singler fra 2019
Vinnersanger i Melodi Grand Prix
Norges bidrag til Eurovision Song Contest
Bidrag til Eurovision Song Contest 2019